Ioannes Episcopus, servus servorum Dei, Borchardo Archiepiscopo Lugdunensi, salutem charissimam cum benedictione Apostolicâ. Gauslenum Matisconensem Suffraganeum vestrum Cluniacensis Monasterii nostri ordinationem et consecrationem avidè contra privilegia Apostolica usurpare quærentem valdè dolemus, ex eo magis quod tantorum Apostolicorum excommunicationum reus solâ cupiditate factus est. Et quia pro amore sancti Petri, cujus singulare Monasterium est, suæ parti favisse et favere vos intelleximus, gratias vobis Apostolicis benedictionibus referimus cumulatas, et ut incessanter faciatis petimus. Sub quæ etiam rogamus ut eidem Episcopo interdicatis, sicut nos litteris nostris fecimus, consecrationem, ordinationem, vel aliquod jus in nostro Monasterio quærere, ne dum hoc injustè appetit, quod justè sibi licet pro suâ inobedientiâ iteratâ tantorum Patrum querelâ Apostolicâ auctoritate careat.